[{"text_idx": "#000006", "text": "Annibendod Brexit: y sefyllfaoedd gwaethaf posib a chreu gweledigaeth bositif"}, {"text_idx": "#000011", "text": "Rydym wedi canfod pryderon mawr ynghylch effaith negyddol Brexit Heb Gytundeb ar 29 Mawrth. Mae angen i ni fod yn glir y byddai hyn yn achosi canlyniadau difrifol, nid yn unig i fudiadau trydydd sector, ond yn bwysicach, y bobl a\u2019r cymunedau maent yn gweithio gyda nhw. Gobeithiwn y bydd y neges hon yn cael ei chlywed yn y dyddiau a\u2019r wythnosau sydd i ddod."}, {"text_idx": "#000013", "text": "Llai na 3% o ymatebwyr oedd yn credu mai Brexit \u2018Heb Gytundeb\u2019 fyddai\u2019r canlyniad gorau yn y trafodaethau ar gyfer y bobl maent yn gweithio gyda nhw neu eu mudiadau. Dywedodd wyth o bob deg ymatebydd mai\u2019r canlyniad gorau ganddynt yn y trafodaethau fyddai aros yn yr UE."}, {"text_idx": "#000014", "text": "Ffigwr 1: \u2018Pa ganlyniad fyddai orau gennych yn y trafodaethau Brexit?\u2019"}, {"text_idx": "#000015", "text": "Mae wyth o bob deg ymatebydd yn credu y bydd Brexit yn cael effaith negyddol ar y cyfan ar Gymru ac mae tri chwarter yn credu y bydd Cymru yn waeth yn economaidd, yn gymdeithasol ac yn amgylcheddol ar o\u0302l gadael yr UE."}, {"text_idx": "#000019", "text": "Mae\u2019r rhan fwyaf o ymatebwyr yn credu y bydd Brexit yn effeithio\u2019n negyddol ar eu gallu i gyflawni amcanion, darparu gwasanaethau, cael at grantiau, cynhyrchu incwm a dylanwadu ar bolisi\u0308au a deddfwriaeth."}, {"text_idx": "#000021", "text": "Mae\u2019r ffaith mai Brexit Heb Gytundeb yw\u2019r canlyniad cyfreithiol awtomatig yn niffyg dim arall yn peri pryder. Ond ceir materion y dylid eu hystyried ni waeth i ba gyfeiriad y mae\u2019r trafodaethau yn mynd. Adlewyrchir y rhain yn nogfen y Fforwm sy\u2019n nodi materion a gofynion allweddol y sector. Yn eu mysg y mae egwyddorion trawsbynciol megis datganoli a chraffu yn ogystal a\u0302 phryderon penodol ynghylch cyllid, yr amgylchedd a lles anifeiliaid, hawliau dynol a chydraddoldeb a mudo a dinasyddion yr UE."}, {"text_idx": "#000022", "text": "Ond mae hyn yn ehangach na dim ond yr hyn sy\u2019n digwydd yn San Steffan. Mae angen i fudiadau ystyried beth allai hyn ei olygu i\u2019r bobl maent yn gweithio gyda nhw a\u2019u mudiadau. Mae un o ddogfennau eraill y Fforwm, Paratoi at Brexit: canllawiau i fudiadau trydydd sector mawr a bach yng Nghymru, yn cynnig cymorth gyda hyn."}, {"text_idx": "#000023", "text": "Yng nghanol yr annibendod presennol, mae angen i ni ddelio gyda\u2019r sefyllfa sydd ohoni ar hyn o bryd yn ogystal a\u0302 throi ein sylw at y dyfodol. Pa fath o gymdeithas yr ydym am ei gweld yn y blynyddoedd nesaf? Mae\u2019r dadleuon ynghylch Brexit wedi amlygu materion mawr y mae angen i ni edrych arnynt fel cymdeithas. Rydym wedi clywed bod cymunedau yn teimlo nad oes ganddynt rym na rheolaeth ac yn teimlo eu bod wedi cael eu gadael ar o\u0302l. Rydym wedi gweld rhaniadau cynyddol yngly\u0302n a\u0302 materion mawr ym mhob rhan o gymdeithas."}]